b'\n_START_ARTICLE_\nRekvizitas\n_START_SECTION_\nRekvizitas, butaforija, dekoracijos\n_START_PARAGRAPH_\nRekvizitu vadinami bet kokie daiktai, kuriuos vaidinimo metu d\xc4\x97vi, laiko rankose aktoriai. Apranga paprastai n\xc4\x97ra laikoma rekvizitu._NEWLINE__NEWLINE_Scenoje sienas, gamtos ir kitok\xc4\xaf fon\xc4\x85 vaizduojantys objektai, baldai yra dekoracij\xc5\xb3 dalis. Jei daikto aktorius nelie\xc4\x8dia, jis yra dekoracij\xc5\xb3 dalis. Jei daikt\xc4\x85 aktorius lie\xc4\x8dia pagal scenarij\xc5\xb3, re\xc5\xbeisieriaus nurodym\xc4\x85 ar sav\xc4\x85j\xc4\xaf vaidmens suvokim\xc4\x85, toks daiktas yra rekvizitas._NEWLINE_Rekvizitai paprastai skiriami nuo aktori\xc5\xb3 d\xc4\x97vim\xc5\xb3 kostium\xc5\xb3 ir stambi\xc5\xb3 objekt\xc5\xb3, kurie laikomi scenos dalimi (dekoracijomis). Ta\xc4\x8diau \xc5\xa1ios ribos n\xc4\x97ra grie\xc5\xbetos. Pvz., aprangos dalykai (pvz., pir\xc5\xa1tin\xc4\x97s, skryb\xc4\x97l\xc4\x97, dir\xc5\xbeas ir kt.), kuri\xc5\xb3 aktorius ned\xc4\x97vi, o laiko rankose ar perduoda kitiems aktoriams, paprastai laikomas rekvizitu, o ne kostiumu, juos tvarko rekvizitu u\xc5\xbesiimantys \xc5\xbemon\xc4\x97s, o ne kostiumininkai. Jei scena vaizduoja bat\xc5\xb3 krautuv\xc4\x99 ar batsiuvio dirbtuv\xc4\x99, lentynose sud\xc4\x97ta avalyn\xc4\x97 laikoma rekvizitu ar net dekoracijomis._NEWLINE_Spektakli\xc5\xb3 metu ne\xc5\xa1iojami, rankiniai rekvizito daiktai b\xc5\xabna sud\xc4\x97ti u\xc5\xbekulisiuose ant specialaus rekvizito stalo. Tarp vaidinim\xc5\xb3 rekvizitas saugomas rekvizito sand\xc4\x97liukuose.\n_START_SECTION_\nIstorija\n_START_PARAGRAPH_\nRenesanso laikais ma\xc5\xbeos aktori\xc5\xb3 trup\xc4\x97s keliaudavo po Europ\xc4\x85. \xc5\xa0ios trup\xc4\x97s paprastai b\xc5\xabdavo savoti\xc5\xa1ki kooperatyvai, j\xc5\xb3 nariai suvienydavo turimus i\xc5\xa1teklius ir dalindavosi pajamas. Daugelis aktori\xc5\xb3 pagal vaidmenis tur\xc4\x97davo savus kostiumus, tuo tarpu ypatingi, rankose laikomi daiktai\xc2\xa0\xe2\x80\x93 sceniniai ginklai, baldai ir kt., \xe2\x80\x93 buvo laikomi trup\xc4\x97s nuosavybe._NEWLINE__NEWLINE_Pirmieji \xc5\xbeinomi rekvizito dalykai yra Senov\xc4\x97s Graikijos teatre naudotos kauk\xc4\x97s Onkoi, kurios \xc5\xa1iandien laikomos teatro simboliu._NEWLINE_Rekvizito s\xc4\x85voka i\xc5\xa1 teatro, kur rekvizitas naudojamas \xe2\x80\x9egyvuose vaidinimuose\xe2\x80\x9c, buvo perkelta \xc4\xaf kitas artimas meno formas\xc2\xa0\xe2\x80\x93 cirk\xc4\x85, kinematograf\xc4\x85, televizijos \xc5\xa1ou, muzikinius koncertus, skaitov\xc5\xb3 pasirodymus ir pan._NEWLINE_\xc5\xa0iais laikais rekvizitas \xc4\xafgijo papildom\xc5\xb3 funkcij\xc5\xb3. Populiar\xc4\x97jant kai kuriems filmams atsirado atskira ekonomikos \xc5\xa1aka\xc2\xa0\xe2\x80\x93 prekyba tikrais film\xc5\xb3 rekvizito objektais ar j\xc5\xb3 kopijomis. Aukcionuose po film\xc5\xb3 premjer\xc5\xb3 tikrasis rekvizitas internetiniuose ar gyvuose aukcionuose gali b\xc5\xabti parduotas u\xc5\xbe dideles sumas. Tokiuose aukcionuose surinkti pinigai gali b\xc5\xabti panaudoti labdarai.'